**Korfattet beskrivelse emne for orlov 2015**

Studie af kirkers brug af internettets og specielt hjemmesiders kommunikationsmuligheder, med specifik fokus på arbejdet der gøres i kirker, for at transformere information, undervisning og forkyndelse til brugbart og ønskeligt stof for menigheden.

Ud over dette dukkede der under studiet et spørgsmål op: ”Hvilke medier bliver brugt, og af hvor mange”. Bliver kirkerne i det hele taget set?

Efter at have læst et par danske phd. afhandlinger inden for emnet, en del artikler og faglitteratur, og derefter flere samtaler med kirkeledere i Tyskland og USA, så er jeg blevet lidt overrasket over, hvor hurtigt de forskellige medieparadigmer skifter.

Ganske kort ser det ud til, at man i kirker, der er mediebevidste, kun bruger hjemmesider til faktuelle oplysninger (bruger den som en slags telefonbog og opslagsbog over kirken), og derefter kaster mere energi ind i opsætning og brug af sociale medier.

Iflg. statistikker fra brugerundersøgelser ved vi, at den store del af besøgende på kirkers hjemmeside er enten dem, der skal have en kirkelig handling, eller dem der er engageret ved kirken. Hvis man skal udnytte en større mulighed for at komme i kontakt med ”kirkefremmede”, så er Facebook den største vinder. De sociale medier giver en ny mulighed, for at træffe mennesker på deres mobile enheder.

Lokalt betyder det for Sct. Johannes Kirke, at vi allerede har restruktureret hjemmesiden, så den automatisk tilpasser sig mobile enheder, og vi er også etableret på de fleste sociale platforme nu, selv om det skal udbygges med frivillige admins.

Jeg har allerede brugt min nye viden, til at holde et foredrag for Kirke- og Kulturmedarbejdere i den vestlige del af Viborg Stift, hvor informationen blev taget fint imod, da disse medarbejdere jo ofte har med medierne at gøre.

Det ser ud til, at kirkens kerneydelse mht. forkyndelse og undervisning ikke overtager de moderne medier som antaget. Den personlige mellemmenneskelige kontakt skal stadig til.

Men – indbydelsen til deltagelse går nu mere og mere væk fra avider og hjemmesider ud i f.eks. Facebook.

Der er selvfølgelig mange flere aspekter i det jeg har beskæftiget mig med i orloven, men dette er hoved pointerne.